มิตรแท้รับเศรษฐกิจฟื้นปีหน้าปั๊มเบี้ย3.2พันล้าน
มิตรแท้ประกันภัย ตั้งเป้าปี 2558 เบี้ยรับรวม 3,200 ล้านบาท เพิ่มขึ้น 15%
25 พ.ย. 2557

มิตรแท้ประกันภัย ตั้งเป้าปี 2558 เบี้ยรับรวม 3,200 ล้านบาท เพิ่มขึ้น 15%
นายสุขเทพ จันทร์ศรีชวาลา ประธานกรรมการบริหารและกรรมการผู้จัดการ บริษัท มิตรแท้ประกันภัย เปิดเผยว่า ปี 2558 บริษัทตั้งเป้าหมายเบี้ยประกันภัยรับรวมไว้ที่ 3,200 ล้านบาท เพิ่มขึ้น 15% เมื่อเทียบปี 2557 ที่คาดว่าสิ้นปีนี้จะมีเบี้ยรับรวม 2,900 ล้านบาท หรือติดลบ 6% เนื่องจากภาวะเศรษฐกิจและการเมืองมีปัญหา รวมทั้งยอดการขายรถยนต์ใหม่ลดลงอย่างมาก
สำหรับปีหน้าคาดว่าภาวะเศรษฐกิจ การเมือง และยอดขายรถยนต์จะเข้าสู่ภาวะปกติเมื่อเทียบปีนี้ โดยบริษัทยังคง มุ่งเน้นทำตลาดประกันภัยรถยนต์รายย่อยเป็นหลัก และขายผ่านช่องทางตัวแทน ที่เป็นจุดแข็งของบริษัทที่มีตัวแทน 1.8 หมื่นคน และขายผ่านสำนักงานสาขา
นายสุขเทพ กล่าวว่า บริษัทจะเน้นทำการตลาดยังเป็นรถยนต์ปี 23 เพราะไม่ต้องไปแข่งด้านราคากับรถป้ายแดง โดยจะเน้นประกันชั้น 2 และประกันชั้น 3 พิเศษ คุ้มครองรถชนรถเท่านั้น
ทั้งนี้ ช่องทางการขายผ่านตัวแทน ในธุรกิจประกันวินาศภัยยังเป็นช่องทางขายหลัก ซึ่งแตกต่างจากธุรกิจประกันชีวิตใช้การขายผ่านธนาคารพาณิชย์ (แบงก์อินชัวรันส์) ทำตลาด ทำให้มีการเติบโตรวดเร็ว และเริ่มอยู่ใกล้เคียงกับยอดขายผ่านตัวแทน
อย่างไรก็ตาม บริษัทไม่ประมาทได้เตรียมแผนอบรมตัวแทนและนำเทคโนโลยีเข้ามาให้ตัวแทนใช้ในการให้บริการงานขายให้ลูกค้า ซึ่งได้พัฒนาแอพพลิเคชั่นที่ให้ตัวแทนสามารถส่งงานรับประกันภัย ส่งข้อมูลการขอทำประกันภัยของลูกค้าผ่านแอพพลิเคชั่น โดยไม่ต้องส่งเอกสารเหมือนที่ผ่านมา ทำให้การรับประกันภัยรวดเร็วขึ้น 
นอกจากนี้ ยังให้ประชาชนทั่วไปและลูกค้าใช้แอพพลิเคชั่นตัวนี้เข้ามาดูข้อมูลเงื่อนไขกรมธรรม์ได้ด้วยตัวเอง ซึ่งทำให้ ตัวแทนสามารถแข่งกับช่องทางขายผ่านธนาคารได้ ก่อนที่ธนาคารพาณิชย์จะรุกเข้ามาธุรกิจประกันภัยมากขึ้น 
"ที่สำคัญ บริษัทจะสร้างความสัมพันธ์กับอู่ซ่อมรถยนต์มากขึ้น จากที่ผ่านมาอาจจะห่างเหิน โดยจะมีการเพิ่มค่าซ่อมและค่าแรงให้กับอู่ซ่อมรถยนต์ สอดคล้องกับราคาตลาดที่มีค่าซ่อมและค่าแรงเพิ่มขึ้น และได้ย้ำกับอู่ว่าให้กระจายรถลูกค้าไปอู่อื่นๆที่มีรถน้อย เพื่อจะให้การบริการซ่อมเสร็จเร็วขึ้น ปัจจุบันบริษัทมีอู่ห้าง 240 แห่ง และอู่ซ่อมทั่วไป639แห่ ส่วนอู่ซ่อมคู่สัญญาที่มีการเคลมผ่านระบบออนไลน์(อีเคลม)มีจำนวน 627 แห่ง" นายสุขเทพกล่าว
สำหรับผลการดำเนินงานในช่วง 10 เดือนแรกของปีนี้ บริษัทมีเบี้ยรับรวม 2,329 ล้านบาท ลดลง 5.4% แยกเป็นเบี้ยประกันภัยรถยนต์ภาคสมัครใจ 1,858 ล้านบาท และเบี้ยประกันภัยภาคบังคับ (พ.ร.บ.) 396 ล้านบาท โดยกรมธรรม์ประกันภัยที่ได้รับความนิยม คือ ประกันภัยประเภท 3 ที่รวม พ.ร.บ. โดยมีกำไร 238 ล้านบาท และคาดว่าสิ้นปีนี้จะมีกำไร 281 ล้านบาท
ด้านการลงทุนณ.สิ้นไตรมาส 3 (9เดือน) มีสินทรัพย์ลงทุน 2000 ล้านบาท มีการลงทุนในเงินฝาก ตั๋วสัญญาใช้เงิน 1,600 ล้านบาทคิดเป็น80 % และลงทุนในตลาดหลักทรัพย์ 290 ล้านบาทคิดเป็น14.50% ที่เหลือเป็นการลงทุนให้กู้ยืม